El Consell de l'Audiovisual de Catalunya (CAC), en col·laboració amb la Secretaria General de Esport i de l'Activitat Física (SGEAF), l'Institut Català de les Dones (ICD) i la Corporació Catalana de Mitjans Audiovisuals (CCMA), impulsa la campanya amb l'objectiu de fomentar l'esport femení en els mitjans de comunicació.
L'objectiu de la campanya és promoure una presència més gran de les dones esportistes als mitjans, contribuint així a avançar cap a la plena igualtat, trencar estereotips socials i mediàtics respecte de l'esport femení i posicionar-lo com un contingut d'interès i capaç d'atraure grans audiències.
També pretén consolidar en l'audiència -especialment en infants i adolescents- referents de l'esport femení, ja que massa sovint només tenen com a referents esportistes masculins.
La campanya té el lema "Si no veus esport femení, t'estàs perdent la meitat de l'espectacle".
La iniciativa consta de diverses peces audiovisuals que han protagonitzat cinc esportistes d'elit: la medallista olímpica de natació Mireia Belmonte, la multicampiona del món de motociclisme Laia Sanz, la subcampiona de la Champions League femenina de futbol, Alexia Putellas, la tricampiona d'Europa i subcampiona olímpica de bàsquet Laia Palau i la campiona europea sub-20 d'heptlatló i rècord del món de pentatló i heptatló sub-18, Maria Vicente.
En els anuncis, les cinc esportistes acompanyen el missatge de la campanya amb el gest de tapar-se la meitat de la cara com a símbol que no veure esport femení suposa perdre's la meitat de l'espectacle.
Les institucions promotores de la campanya han contactat amb clubs, federacions i esportistes, tant masculins com femenins, per llançar-los un challenge perquè contribueixin a difondre aquest gest com una manera de donar suport i d'adherir-se a la campanya.
La difusió va començar el 24 de gener i s'emet l'espot i la falca de la campanya per TV3, Esport3, Super3, betevé, La Xarxa, Catalunya Ràdio, les emissores de ràdio privades de l'Associació Catalana de Ràdio (ACR), diverses ràdios i televisions locals, i pel circuit tancat de televisió dels Ferrocarrils de la Generalitat de Catalunya (Canal FGC) i pel canal MouTV, de Transports Metropolitans de Barcelona.
També es difondrà per les xarxes socials Facebook, Twitter i Instagram.
Les emissions finalitzaran el 14 de febrer.
En el cas dels mitjans de la CCMA s'ha planificat l'emissió de 150 anuncis i falques, la majoria en els blocs de màxima audiència.
Així mateix, s'han editat cartells que es distribuiran mitjançant les federacions esportives.
Tot el material audiovisual i gràfic de la campanya està allotjat al web www.thoestasperdent.cat.
D'altra banda, 86 mitjans de comunicació, entre els quals hi ha les principals televisions, ràdios, agències de notícies i premsa generalista i esportiva, s'han adherit al document "Compromís dels mitjans per impulsar l'esport femení".
El text, elaborat per les entitats promotores de la campanya, proposa donar més visibilitat a les dones esportistes, avançar cap a una cobertura equilibrada entre l'esport masculí i el femení en cada mitjà i evitar els estereotips de gènere en el tractament de l'esport.
Així mateix, els mitjans es comprometen a formar en perspectiva de gènere el seu personal en l'àmbit dels esports i a fomentar la presència paritària de periodistes en les redaccions i en els espais d'opinió i les tertúlies esportives.
Si voleu adherir-vos contacteu a la seguent adreça de correu electrònic:
Promotors: El Consell de l'Audiovisual de Catalunya, la Secretaria d'Esports del Govern de la Generalitat, l'Institut Català de les Dones, i la Corporació Catalana de Mitjans Audiovisuals.